Børnene hos en familie på Hans Jensen Alle i Hirtshals må for fremtiden undvære deres legehus, efter det torsdag eftermiddag brød i brand, så der nu kun står træskelettet tilbage. Det oplyser indsatsleder ved Nordjyllands Beredskab Jan Mørch. - Vi har snakket med flere af naboerne, der fortæller, at de så en nytårsraket flyve ind i huset og startede branden. Jeg ved dog ikke, hvem der skulle have skudt raketten afsted, siger Jan Mørch. Branden gik også udover flere skumgummimadrasser i legehuset, der udviklede meget røg. Derfor var brandvæsenet også inde hos naboerne for at gøre dem opmærksom på røgfaren. - Selvom legehuset lå tæt op ad familiens bolig, var der ingen fare for, at branden skulle sprede sig. Vi var heller ikke nødt til at evakuere familien fra deres hus, siger Jan Mørch. Branden gav ikke de store udfordringer for brandvæsenet, der hurtigt fik branden under kontrol og igen har forladt stedet.

Referat:
Et legehus ved en familie i Hirtshals er næsten brændt helt ned, efter der formentlig er fløjet en vildfaren raket ind ad døren.